***การปฏิสนธินิรมลของดวงพระวิญญาณอันศักดิ์สิทธิ์*** (อังกฤษ: The Immaculate Conception of Los Venerables) หรือ ***การปฏิสนธินิรมลของซูลต์*** (อังกฤษ: The Immaculate Conception of Soult) หรือชื่อดั้งเดิม ***ลาอินมากูลาดากอนเซปซิออนเดโลสเบเนราเบลส โอเดซุลต์*** (สเปน: *La Inmaculada Concepción de los Venerables, o de Soult*) เป็นภาพเขียนสีน้ำมันโดยบาร์โตโลเม เอสเตบัน มูริโย ศิลปินชาวสเปน เขียนขึ้นประมาณปี 1678 มีขนาด 274 × 190 ซม. (108 × 75 นิ้ว) ต่อมาถูกนายพลฌ็อง-เดอ-ดีเยอ ซูลต์ ปล้นไปในปี 1813 และนำไปไว้ที่ประเทศฝรั่งเศส และถูกพิพิธภัณฑ์ลูฟวร์ซื้อไปในปี 1852 ในปัจจุบันภาพเขียนนี้จัดแสดงอยู่ที่พิพิธภัณฑ์ปราโดในมาดริดมาตั้งแต่ปี 1941

ประวัติ
-------

ข้อมูลจากฆวน อากุสติน เซอัน เบร์มูเดซ ระบุว่าภาพนี้เขียนขึ้นโดยบาร์โตโลเม เอสเตบัน มูริโย โดยได้รับการว่าจ้างจากฆุสติโน เด เนเบ (1625–1685) วุฒิสมณะแห่งอาสนวิหารเซบิยาและประธานฝ่ายสงฆ์ของโรงพยาบาลโอสปิตัลเดโลสเบเนราเบลสในเซบิยา เขาจ้างมูริโยให้เขียนภาพนี้ขึ้นเพื่อเก็บไว้เป็นของสะสมส่วนบุคคล และต่อมาได้บริจาคให้แก่โบสถ์น้อยประจำโรงพยาบาลในปี 1686 ศรัทธาและความเชื่อต่อการปฏิสนธินิรมลของแม่พระได้รับความนิยมสูงมากในสเปนตั้งแต่ศตวรรษที่ 16 และสเปนได้กลายมาเป็นผู้ปกป้องทางสงฆ์อย่างแกร่งกล้า ถึงขั้นที่ไปต่อสู้เพื่อให้ฉากการปฏิสนธินิรมลได้รับการบรรจุเข้าในคำสอนทางการของศาสนจักรคาทอลิก ซึ่งสำเร็จในปี 1854 ฉากการปฏิสนธินิรมลจึงเป็นที่นิยมแพร่หลายในช่วงเวลานี้และปรากฏทั่วไปในงานศิลปะสเปนในยุคนี้

ในปี 1813 ระหว่างสงครามคาบสมุทร นายพลฌ็อง-เดอ-ดีเยอ ซูลต์ ปล้นภาพเขียนนี้ไปไว้ที่ฝรั่งเศส ทิ้งไว้เพียงกรอบรูปซึ่งยังคงอยู่ที่โรงพยาบาลจนถึงปัจจุบัน ภาพนี้อยู่ในของสะสมของซูลต์จนเขาเสียชีวิตในปี 1851 ชื่อเรียกอีกชื่อหนึ่งของภาพเขียน "การปฏิสนธินิรมลของซูลต์" จึงได้มาจากชื่อของเขา

ภาพเขียนได้รับการประมูลในปี 1852 และพิพิธภัณฑ์ลูฟวร์เป็นผู้ชนะประมูลไปด้วยราคา 615,300 ฟรังก์ เป็นที่กล่าวขานว่าเป็นการซื้อภาพเขียนที่แพงที่สุดในเวลานั้น ลูฟวร์จัดแสดงภาพเขียนนี้นับจากนั้นจนปี 1941 ซึ่งอยู่ในช่วงที่ผลงานของมูริโยเริ่มล้าสมัย ลูฟวร์ได้แลกเปลี่ยนของสะสมจำนวนหนึ่งกับสเปน หนึ่งในนั้นคือภาพเขียนนี้ซึ่งแลกเปลี่ยนกับพิพิธภัณฑ์ปราโดที่มาดริด โดยทางมาดริดได้ส่ง *ภาพเหมือนบุคคลของมารีอานาแห่งออสเตรีย* โดยดิเอโก เบลัซเกซ ให้แก่ลูฟวร์ ในปี 1981 อันโตนิโอ เฟร์นันเดซ เซบิยา ผู้เชี่ยวชาญการซ่อมแซมงานศิลปะประจำพิพิธภัณฑ์ปราโด ได้เริ่มการซ่อมแซมระดับผิวอย่างระมัดระวัง เพื่อเตรียมผลงานออกแสดงในนิทรรศการรวมผลงานของมูริโย มีการซ่อมแซมในเชิงลึกอีกครั้งหนึ่งในปี 2007

คำอธิบาย
--------

มูริโยเขียนภาพฉากการปฏิสนธินิรมลขึ้นประมาณสองโหล ซึ่งเป็นไปได้ว่ามากกว่าศิลปินสเปนใด ๆ ในเวลานั้น ภาพเขียนแสดงแม่พระมารีย์ในชุดสีขาวและผ้าคลุมสีน้ำเงิน มือทั้งสองกุมที่หน้าอก และปรากฏจันทร์เสี้ยวที่เท้าของพระนาง ดวงตามองขึ้นไปสู่พระอาณาจักรสวรรค์ แต่ภาพเขียนชิ้นนี้โดดเด่นจากภาพเขียนแม่พระอื่น ๆ ของมูริโยด้วยโทนแห่งปีติและชัยชนะ มูริโยใช้การเล่นแสงเงาให้เกิดความรู้สึกของการเคลื่อนไหวของแม่พระขึ้นข้างบน ลักษณะการเคลื่อนขึ้นเช่นนี้ และสัญวิทยาอื่น ๆ ทั้งเมฆและเทวดา สร้างภาพที่อิงมาจากฉากการเสด็จขึ้นสวรรค์ทั้งกายและวิญญาณ เชื่อมต่อความนิรมลของพระนางเข้ากับสถานะแห่งการเป็นมารดาพระเยซู มูริโยไม่ได้ใส่องค์ประกอบต่าง ๆ ของแม่พระในศิลปะ เช่น หอคอยเดวิด, ฮอร์ตุสก็องกลูซุส หรือต้นปาล์มกับไซเปรส ซึ่งเชื่อว่าปรากฏอยู่แล้วในกรอบเดิมในโรงพยาบาลที่แขวนภาพ

อ้างอิง
-------

1. 1 2 3 4  "The Immaculate Conception of the Venerables, or of Soult". Spain Is Culture. คลังข้อมูลเก่าเก็บจากแหล่งเดิมเมื่อ 6 มีนาคม 2019. สืบค้นเมื่อ 3 มีนาคม 2019.
2. 1 2 3 4 5 6 7  "The Immaculate Conception of Los Venerables - The Collection". *Museo Nacional del Prado Technical Data*. สืบค้นเมื่อ 8 มิถุนายน 2019.
3. 1 2  "The Restoration of The Soult Immaculate Conception by Bartolomé Esteban Murillo". Museo del Prado. สืบค้นเมื่อ 3 เมษายน 2019.
4. ↑  González, Enrique Valdivieso. "Soult, Nicolás Juan de Dios, duque de Dalmacia y mariscal de Francia" [Soult, Nicolás Juan de Dios, Duke of Dalmatia and Marshal of France] (ภาษาสเปน). Museo del Prado. สืบค้นเมื่อ 1 เมษายน 2019.
5. 1 2 3 4  González, Enrique Valdivieso. "Inmaculada Concepción de los Venerables o «de Soult», La [Murillo]" [Immaculate Conception of the Venerables or «de Soult», La [Murillo]] (ภาษาสเปน). Museo del Prado. สืบค้นเมื่อ 3 เมษายน 2019.

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ *ลาอินมากูลาดากอนเซปซิออนเดโลสเบเนราเบลส*
* *The Immaculate Conception of Los Venerables* ที่พิพิธภัณฑ์ปราโด